Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 44/08)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1)

OBVESTILO O ODOBRITVI STANDARDNE SPREMEMBE

„Savennières Roche aux Moines“

PDO-FR-A0982-AM01

Datum obvestila: 14. november 2019

OPIS ODOBRENIH SPREMEMB IN RAZLOGI ZANJE

1. Geografsko območje

V točki 1 oddelka IV poglavja I se stavek „Trgatev, vinifikacija, obdelava in zorenje vina potekajo na ozemlju naslednje občine departmaja Maine-et-Loire: nadomesti z ‚Vse faze proizvodnje potekajo na geografskem območju, ki zajema območje naslednje občine departmaja Maine-et-Loire na podlagi uradnega geografskega kodeksa iz leta 2018: ‘. Doda se naslednji stavek: ‚Kartografski dokumenti, na katerih je prikazano geografsko območje, so na vpogled na spletišču nacionalnega inštituta za poreklo in kakovost.‘

Namen predlaganega besedila o geografskem območju je poenostaviti predstavitev in odpraviti vse dvoumnosti glede opredelitve faz (vinifikacija, obdelava, zorenje...).

Redakcijska sprememba: na novem seznamu upravnih enot so upoštevane združitve ali druge spremembe pri upravni določitvi namembnosti zemljišč, do katerih je prišlo od homologizacije specifikacije proizvoda. Seznam zaradi večje pravne varnosti upošteva veljavno različico uradnega geografskega kodeksa, ki ga vsako leto objavi inštitut INSEE. Obseg geografskega območja ostaja popolnoma enak.

Na spletišču nacionalnega inštituta za poreklo in kakovost je navedeno, da so kartografski dokumenti, na katerih je prikazano geografsko območje, na vpogled za boljše seznanjanje javnosti.

Zato je spremenjena točka 6 enotnega dokumenta o geografskem območju.

2. Območje v neposredni bližini

V točki 3 oddelka IV poglavja 1 je seznam občin nadomeščen z:

Beaulieu-sur-Layon, Chaudefonds-sur-Layon, Rochefort-sur-Loire, Val-du-Layon (nekdanje ozemlje pooblaščene občine Saint-Aubin-de-Luigné).

Tako se lahko upoštevajo različne združitve občin, do katerih je prišlo od zadnje različice specifikacije proizvoda. Obseg območja v neposredni bližini ostaja popolnoma enak.

Zato je spremenjena točka 9 enotnega dokumenta o dodatnih pogojih.

3. Določitev datuma začetka trgatve

V točki 1(a) oddelka VII poglavja 1 se stavek: ‚Datum začetka trgatve se določi v skladu z določbami člena D. 645-6‘ zakonika o kmetijstvu in morskem ribištvu. “ črta.

Danes ni več treba določiti datuma začetka trgatve, saj imajo izvajalci zdaj na voljo širok nabor instrumentov, s katerimi lahko natančno ocenijo zrelost grozdja. Vsak izvajalec ima več posameznih in skupnih naprav in opreme, s katerimi lahko natančno določi najustreznejši datum za začetek trgatve vsake parcele glede na cilje pridelave.

Ta sprememba ne vpliva na enotni dokument.

4. Zmogljivost vinske kleti

V točki 1 oddelka IX poglavja 1 je stavek: „Vrelna zmogljivost za pridelavo vina pri posameznem izvajalcu je enaka najmanj 1,4-kratnemu povprečnemu donosu vinogradniškega gospodarstva glede na zadnjih pet let. “ se nadomesti s stavkom: „Vrelna zmogljivost za pridelavo vina pri posameznem izvajalcu je enaka najmanj 1,4-kratni povprečni količini pridelanega vina v zadnjih petih letih. “

Specifikacija proizvoda ne vsebuje sklica na prostorninsko zmogljivost (izraženo v hl ali m3), temveč na donos, kar pomeni količino pridelka, deljeno s površino pridelave (izraženo na primer v hl/ha). S predlagano spremembo je mogoče popraviti to neskladnost pri količinah, ne da bi se v osnovi kaj spremenilo (najmanjša količina je še vedno 1,4-kratna povprečna količina na vinogradniško gospodarstvo v prejšnjih vinskih letih).

Ta sprememba ne vpliva na enotni dokument.

5. Povezava z geografskim območjem

V „Société Agricole et Industrielle d’Angers“ se doda beseda „Agricole“, ker je bilo ime te revije nepopolno navedeno. S predlaganim popravkom se omogoči popravek navedenega izpusta.

Zato je spremenjena točka 8 enotnega dokumenta o povezavi.

6. Vodenje registra

V točki 3 oddelka II poglavja 2 je beseda „potencialni“ nadomeščena z „naravni“.

Zaradi uskladitve načina oblikovanja besedila v vseh specifikacijah proizvodov na območju Anjou Saumur sta izraza „delež potencialnega“ ali „stopnja“ nadomeščena z izrazom „volumenski delež naravnega alkohola“. Te spremembe izboljšujejo berljivost teh specifikacij proizvodov. Z uskladitvijo določb o vodenju registrov se poenostavljata priprava načrta inšpekcijskega pregleda in nadzor nad registri.

Ta sprememba ne vpliva na enotni dokument.

7. Glavne točke, ki jih je treba preverjati

Poglavje 3 je bilo spremenjeno zaradi uskladitve besedila glavnih točk, ki jih je treba preverjati v specifikaciji proizvoda za območje Anjou Saumur.

Ta sprememba ne vpliva na enotni dokument.

ENOTNI DOKUMENT

1. Ime proizvoda

Savennières Roche aux Moines

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vin

Ta vina so mirna suha, polsladka ali sladka bela vina, katerih glavne analitske lastnosti so: – najmanjši volumenski delež naravnega alkohola za suha vina je 12,5 % – najmanjši volumenski delež naravnega alkohola za druga vina je 15,5 % – po vrenju vsebnost fermentirnih sladkorjev (glukoze in fruktoze) v suhih vinih znaša najmanj štiri grame na liter. Po vrenju vsebnost fermentirnih sladkorjev (glukoze in fruktoze) v polsladkih vinih znaša največ 30 gramov na liter. – vsebnost hlapnih kislin, vsebnost skupnih kislin in vsebnost skupnega žveplovega dioksida so določene z zakonodajo Unije. Vina so bela in najpogosteje suha. Njihova bledorumena, včasih zlata barva z zelenimi odtenki jim daje edinstveno eleganco. Kompleksen in fin vonj pogosto povezuje cvetlične arome z bolj sadnimi notami, podkrepljenimi z mineralnim pridihom. Okus je širok, mehek, z živahno noto, zaradi katere vina niso nikoli težka. V letih, ki omogočajo razvoj plemenite plesni, imajo proizvajalci možnost proizvesti vina, primerna za staranje, s fermentirnimi sladkorji, ki s sivo plesnijo Botrytis cinerea sčasoma razvijejo značilno in kompleksno cvetlico.

SPLOŠNE ANALITSKE LASTNOSTI Največji delež skupnega alkohola (v vol. %) Najmanjši delež dejanskega alkohola (v vol. %) 11,5 Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Vsebnost skupnega žveplovega dioksida (v miligramih na liter)

5. Enološki postopki

a. Osnovni enološki postopki

Posebni enološki postopek

Grozdi se celi dajo v stiskalnico.

Prepovedana je uporaba kontinuiranih stiskalnic.

Prepovedana je vsaka obogatitev. Prepovedana je vsakršna toplotna obdelava potrganega grozdja ali vina pri temperaturi, ki je nižja od –5 °C ali višja od 40 °C. Prepovedan je vsakršen postopek delne dealkoholizacije vina. Prepovedana je uporaba lesenih trsk. Poleg navedenih določb morajo za enološke postopke veljati obveznosti na ravni Unije ter iz zakonika o kmetijstvu in morskem ribištvu.

Vina zorijo vsaj do 15. junija leta, ki sledi letu trgatve.

Pridelovalna praksa

Najmanjša gostota zasaditve vinske trte je 5 000 trsov na hektar. Razdalja med vrstami ne sme biti večja od 2 metrov, razmik med trsi v isti vrsti pa ne sme biti manjši od 1 metra. Trta se obrezuje najpozneje 30. aprila – bodisi v mešani rezi z največ 10 očesi na trs. – bodisi v kordonsko obliko royat z največ 12 očesi na trs. V fenozi, ki ustreza 11 ali 12 listom, število rodnih mladik na trs ne sme biti večje od osem.

Višina listja na trti na brajdi znaša najmanj 0,6 razdalje med vrstami, pri čemer se višina listja na trti na brajdi meri med spodnjo mejo listja najmanj 0,40 m nad tlemi in zgornjo mejo za ročno obrezane poganjke, ki leži najmanj 0,20 metra nad zgornjo žico na brajdi.

Namakanje ni dovoljeno.

Grozdje se trga ročno, in sicer najmanj dva grozda na trto. Prepovedana je uporaba strojev za trganje grozdja.

Prepovedana je uporaba vijačnih kesonov.

b. Največji donosi

suha vina

35 hektolitrov na hektar

polsladka in sladka vina

30 hektolitrov na hektar

6. Razmejeno geografsko območje

Vse faze proizvodnje potekajo na geografskem območju, ki zajema območje naslednje občine departmaja Maine-et-Loire na podlagi uradnega geografskega kodeksa iz leta 2018: Savennières.

7. Glavne sorte vinske trte

chenin B

8. Opis povezave

Točka 1 Informacije o geografskem območju

a) Opis naravnih dejavnikov, ki prispevajo k povezavi

„Roche aux Moines“ je znan kraj kontrolirane označbe porekla „Savennières“. Leži kakšnih ducat kilometrov zahodno od Angersa in je vedno veljal za enega najznamenitejših krajev te kontrolirane označbe porekla. Breg v obliki koničaste strmine, pravega skalnatega obronka na armorikanskem gorskem čoku, se dviga nad Loaro. Na vzhodu meji na „Coulée de Serrant“, na zahodu pa na dolino s pogledom na „les Forges“, ki ga ločuje od brega „Moulin du Gué“. Površina razmejenega območja znaša približno 35 hektarjev. Vrh brega je rahlo nagnjen proti jugu. Pobočje postane strmejše v nižjem in tudi v zahodnem delu brega v smeri „Moulin du Gué“.

Geološke formacije so del Armorikanskega gorstva. Tla so pretežno iz formacij skrilavca in skrilavih peščenjakov iz zgornjega ordovicija in spodnjega devona. Lokalno se pojavljajo vulkanske žile, katerih izvorna kisla snov je proizvedla riolite. Ta čvrsta skala, po kateri je kraj dobil ime, se markantno dviga na enem delu griča. Nekaj parcel, ki ležijo na začetnem delu planote, ima tla, ki jih prekriva rahla plast peska iz kvartarja, nastala zaradi vetra. Matična podlaga gričev se zelo pogosto približa površini. Tla so na splošno plitva, slabo rodovitna in zelo prodnata. Imajo veliko drenažno zmogljivost, zaloga vode pa je skromna.

Podnebje območja „Roche aux Moines“ je oceansko in značilno za anžujsko vinorodno območje. Zaradi masiva Mauges, ki se nahaja na zahodu, pa se to oceansko podnebje nekoliko razlikuje zaradi učinka fena. Povprečna letna količina padavin je 600 milimetrov na predelu, ki je zaščiteno pred vlažnimi vetrovi, medtem ko na gričih masiva Mauges presega 800 milimetrov. Razlika v količini dežja je še bolj izrazita v rastni dobi vinske trte, zlasti od meseca junija vse do obdobja trgatve. Povprečna letna temperatura je razmeroma visoka (približno 12 C). Te značilnosti so okrepljene na ravni mezoklime. Strma pobočja, obrnjena proti jugu, uživajo močno osončenost ter omejujejo vlažnost zraka in omogočajo dobro prezračevanje parcel.

Loara popolnoma izpolnjuje svojo vlogo uravnavalca toplote na bližnjem bregu, ki je zaščiten pred vetrovi in vzdržuje visoke nočne temperature. V času trgatve reka tudi pomembno vpliva na pojav jutranjih meglic, ki so bistvenega pomena za razvoj sive plesni Botrytis cinerea.

(b) Opis človeških dejavnikov, ki prispevajo k povezavi

Ime „Roche aux Moines“ ima svoj izvor v XII. stoletju in se od takrat stalno uporablja. Pojavilo se je v času, ko je bilo posestvo „Chevalier Buhard“ okrog leta 1130 podarjeno menihom opatije svetega Nikolaja Angerskega, ki so na njem zasadili vinsko trto. Tam se je 2. julija 1214 odigrala tudi ena od bitk pri Bouvinesu. Sile Ludvika VIII. so porazile angleške viteze, ki so jih upočasnile tesno zasajene trte. Breg „Roche aux Moines“ je ostal v lasti samostana, ki je gojenje vinske trte razvijal po potrebah redovnikov vse do revolucije. Ta prestižni kraj so nato prevzeli lastniki, katerih cilj je bil proizvajati kakovostna vina.

Pierre Guillory (1796–1878), ki je skrbel za stalni napredek, je močno vplival na razvoj vinograda. Cenil je tehnične inovacije in je svoje rezultate delil ter s tem prispeva k ugledu „Roche aux Moines“. Na tem bregu je reproduciral terase, ki jih je odkril na obalah Ženevskega jezera. Prav tako je preskušal privezovanje vinske trte na jeklene žice in kole iz skrilavca, s čimer je pospešil zračenje grozdov sorte vinske trte chenin B. Ukvarjal se je tudi z uporabo žvepla in postopka zgodnjega pletja mladik. Njegove raziskave tehnik trgatve in stiskanja so hitro sprejeli drugi proizvajalci. Leta 1861 je v „Bulletin de la Société Agricole et Industrielle d’Angers“ (Bilten kmetijske in industrijske družbe iz Angersa) zapisal: „Trgatve so z redkimi izjemami oktobra, ko se ugotovi, da je zrelost grozdja tako popolna, kot je le mogoče, in je plesen okužila vsaj četrtino grozdja.“ To izjavo je potrdil tudi grof Odart, ki je leta 1845 v svojem delu „Traité des cépages“ (razprava o sortah vinske trte) navedel: „K temu je treba dodati tudi pogoj, da se trgatev opravi šele ob prezrelosti, na primer taki, ki jo doseže ob vseh svetih, ko od dežja zmehčana kožica postane zgubana kot rozina.“ Proizvajalci so tudi zelo hitro doumeli, kakšne so koristi trgatve te sorte ob veliki zrelosti in pozornosti na vsak grozd.

Točka 2 Informacije o kakovosti in značilnostih proizvoda

Vina so bela in najpogosteje suha.

Njihova bledorumena, včasih zlata barva z zelenimi odtenki jim daje edinstveno eleganco. Kompleksen in fin vonj pogosto povezuje cvetlične arome z bolj sadnimi notami, podkrepljenimi z mineralnim pridihom. Okus je poln, prijeten, z živahno noto, zaradi katere vina niso nikoli težka.

V letih, ki omogočajo razvoj plemenite plesni, imajo proizvajalci možnost proizvesti vina, primerna za staranje, s fermentirnimi sladkorji, ki s sivo plesnijo Botrytis cinerea sčasoma razvijejo značilno in kompleksno cvetlico.

Točka 3 Medsebojni vzročni vplivi

Posebne značilnosti tega strmega brega, ki se dviga nad Loaro ter ima prodnata in skeletna tla, pridejo najbolj do izraza ravno pri trti. Ta breg je idealen prostor za gojenje sorte vinske trte chenin B, če ljudje dobro obdelajo vinograd (kratka rez, donos, ki je določen na 30 hektolitrov na hektar, skrbna trgatev z natančnim izborom grozdov). Oblikovitost kraja v povezavi s plitkimi tlemi zahteva mehansko vzdrževanje ali zatravljanje parcel in pozorno uporabo fitofarmacevtskih sredstev na vinski trti, ki lahko uničijo življenje v zemeljski podlagi in ogrozijo gojenje vinske trte na parcelah.

Te prakse, zlasti trgatev, pričajo o izkušnjah proizvajalcev. Donos, ki je v skladu s potencialom tal, in prepoved kakršnih koli postopkov obogatitve, potrjujeta željo po doseganju močne identitete. Vzdrževanje edinstvenosti tega finega belega vina zahteva izjemno skrbnost tako pri tehnikah stiskanja, da se ohranijo vseh lastnosti surovine, kot tudi pri tradicionalni vinifikaciji, da se zagotovi končna kakovost proizvoda.

Pierre Bréjoux v svoji knjigi iz leta 1956 „Les Vins de Loire“ (Vina Loare) piše o vinih „Roche aux Moines“: „To so veliki gospodje Loare in eden od ponosov francoskega vinogradniškega bogastva.“ Proizvajalci, ki se zavedajo svoje dolžnosti doseganja in ohranjanja kakovosti in ugleda kontrolirane označbe porekla „Savennières Roche aux Moines“, si s skupnimi močmi prizadevajo za dosego cilja, da to vino postane eden od draguljev francoske proizvodnje.

9. Bistveni dodatni pogoji (pakiranje, označevanje, ostale zahteve)

Območje v neposredni bližini

Pravni okvir:

zakonodaja EU

Vrsta dodatnega pogoja:

izjema pri proizvodnji na razmejenem geografskem območju

Opis pogoja:

Območje v neposredni bližini, opredeljeno z izjemo za vinifikacijo, obdelavo in zorenje vina, na podlagi uradnega geografskega kodeksa iz leta 2018 zajema ozemlje naslednjih občin departmaja Maine-et-Loire: Beaulieu-sur-Layon, Chaudefonds-sur-Layon, Rochefort-sur-Loire, Val-du-Layon (nekdanje ozemlje pooblaščene občine Saint-Aubin-de-Luigné).

Označevanje

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Neobvezne navedbe, katerih uporabo lahko v skladu z določbami Unije urejajo države članice, so na etiketah napisane s črkami, katerih velikost niti po višini niti po širini ne presega polovične velikosti črk, ki sestavljajo ime kontrolirane označbe porekla.

Ime kontrolirane označbe porekla se lahko dopolni z dodatnim geografskim imenom „Val de Loire“ v skladu s pravili iz specifikacije proizvoda. Velikost črk za navedbo geografskega imena „Val de Loire“ niti po višini niti po širini ne presega dveh tretjin velikosti črk, ki sestavljajo ime kontrolirane označbe porekla.

Vina z vsebnostjo fermentirnih sladkorjev najmanj 30 gramov na liter morajo biti na trgovinskih dokumentih, dobavnicah in označevanju obvezno predstavljena z izrazom „polsladka“ ali „sladka“, ki ustreza vsebnosti fermentirnih sladkorjev (glukoze in fruktoze) v vinu, kot je določena v zakonodaji Unije. Na etiketah so ti izrazi v istem vidnem polju kot ime kontrolirane označbe porekla.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-24d5c8a6-052c-4f0b-83a4-14034aaad14c

(1) UL L 9, 11.1.2019, str. 2.